**Kobanên taistelu** käynnistyi Syyrian pohjoisosassa 16. syyskuuta 2014, kun ääri-islamilainen Isis-järjestö aloitti sotatoimet Turkin vastaisella rajalla sijaitsevan Kobanên kaupungin valtaamiseksi. Kobanê on noin 55 000 asukkaan kaupunki, jota asuttavat lähinnä kurdit. Ympäröivässä Ayn al-Arabin piirikunnassa taisteluita kurdien ja Isiksen välillä on käyty jo pitempään.

Sotatoimet
----------

Isis valtasi 16. syyskuuta strategisesti tärkeän Eufrat-joen ylittävän sillan ja aloitti seuraavana päivänä laajamittaisen hyökkäyksen kohti Kobanea. Kahden vuorokauden kuluessa järjestö onnistui valtaamaan yli 20 kurdikylää ja samalla saartamaan koko kaupungin. Viikon kuluttua rintamalinja oli siirtynyt jo vajaan viiden kilometrin päähän Kobanesta ja yli 130 000 alueen kurdia oli paennut Turkin puolelle. Kaupunkia ympäröivästä Kobanen kantonista oli näin ollen kolme neljäsosaa ISIS-järjestön hallussa. Kurdijoukot kontrolloivat enää Kobanêa, pientä Sheran kaupunkia sekä 15 kylää.

Yhdysvaltain ja Persianlahden arabimaiden lentokoneet tekivät ensimmäiset ilmaiskut ISIS-järjestöä vastaan 27. syyskuuta, jolloin islamistit olivat edenneet noin neljän kilometrin päähän kaupungista. Pommituksista huolimatta Isis onnistui jatkamaan etenemistään ja samalla myös iskemään Kobanêen tykistötulella. Kuun vaihtuessa ISIS oli enää parin kilometrin päässä kaupungista ja 2. lokakuuta he valtasivat viimeisen Kobanên ulkopuolella olevan kylän.

Lokakuun ensimmäisen viikonlopun aikana kurditaistelijat onnistuivat aluksi estämään vihollisen tunkeutumisen syvemmälle Kobanêen ja samaan aikaan jatkuivat myös ilmahyökkäykset ISIS:n huoltojoukkoja ja tykistöä vastaan. Lokakuun 5. päivänä ISIS kuitenkin ensimmäistä kertaa tunkeutui itse kaupunkiin, jolloin nähtiin myös ensimmäiset katutaistelut. Kobanê oli tuolloin jo käytännössä tyhjä asukkaista. Kaupunkia puolustavat joukot onnistuivat 6.–7. päivän katutaisteluissa ilmaiskujen tukemina työntämään islamisteja takaisin heidän viikonlopun aikana valtaamiltaan alueilta muun muassa kaupungin itäosista. 14. lokakuuta kurdit valtasivat takaisin 10 päivää aikaisemmin menettämänsä kukkulan kaupungin ulkopuolella ja 20. lokakuuta mennessä he olivat vallanneet kaupungista takaisin niin paljon aluetta, että Yhdysvallat saattoi toimittaa heille aseita ja lääkintätarvikkeita ilmapudotuksina.

26. tammikuuta 2015 mennessä kurdit olivat vallanneet koko kaupungin takaisin. Taistelujen aikana kuoli lopulta arviolta 1 000 Isis-taistelijaa ja satoja kurdeja. Satelliittikuvien avulla tehtyjen arvioiden mukaan kaupungissa tuhoutui 1 206 rakennusta ja vahingoittui 1 169.

Osapuolet
---------

Isis-järjestön taistelijoita arvellaan olleen Kobanên alueella olevan noin 9 000. Tykistön lisäksi heillä on käytössään muutamia kymmeniä tankkeja. Kaupunkia puolustavat joukot koostuvat ainakin 5 000 kurdien peshmergataistelijasta, joista yli 1 500 on saapunut Turkista. Taistelijoiden joukossa on myös suuri määrä naisia. Vapaan Syyrian armeijan sotilaita Kobanessa on noin 300. Kurdeja tukevia ilmaiskuja ovat tehneet Yhdysvaltain ja Persilahden arabimaiden hävittäjät. Niitä on kuitenkin pidetty tehottomina ja sotilasasiantuntijoiden mukaan ainoa keino kukistaa ISIS Kobanên alueella on maajoukkojen lähettäminen kurditaistelijoiden avuksi.

Kurdien ohella Turkista on Kobanêen lähtenyt jopa tuhansia vapaaehtoisia ay-aktiiveja, feministejä, sosialisteja ja anarkisteja. Taisteluiden lisäksi he osallistuvat humanitaariseen työhön kurdipakolaisten parissa Turkin puolella. Aktivistit ovat syyttäneet Turkin viranomaisia siitä, että he päästävät rajan yli paljon helpommin Isis-järjestön riveihin liittyviä kuin heitä vastaan taistelevia. Syynä pidetään Turkin puolella asuvien kurdien itsehallintoaikeita. Vasemmistoaktivistien kiinnostus johtuu Syyrian Kurdistanin eli Rojavan autonomisella alueella tehtyistä yhteiskunnallisista ja poliittisista uudistuksista, joihin kuuluu muun muassa suora demokratia, etnisesti ja uskonnollisesti tasa-arvoiset paikallisneuvostot sekä erilaisia naisten ja nuorten neuvostoja. Ulkopuolisten vapaaehtoisten saapumista Kobanêen on verrattu jopa Espanjan sisällissodan aikaisiin Kansainvälisiin prikaateihin.

Mielenosoitukset ja länsimaiden kritiikki
-----------------------------------------

Länsimaiden välinpitämätön suhtautuminen islamistien hyökkäykseen ja sotilaallisen tuen puute on herättänyt paljon kritiikkiä erityisesti Euroopassa asuvien kurdien keskuudessa. Mielenosoituksia on nähty muun muassa Saksassa ja Turkissa. Saksassa järjestetyistä mielenosoituksista osa muuttui väkivaltaisiksi, kun erilaisin lyömä- ja teräasein varustautuneet islamistit hyökkäsivät kurdimielenosoittajien kimppuun. Turkissa kurdit ovat osoittivat mieltä muun muassa kurdienemmistöisissä itäisissä ja kaakkoisissa maakunnissa sekä Istanbulissa ja Ankarassa. Paikallisen median mukaan poliisien ja mielenosoittajien väliset yhteenotot ovat vaatineet jopa toistakymmentä kuolonuhria. Myös Suomessa on nähty kurdien protesteja.

Turkin parlamentti on antanut maan armeijalle valtuudet sotatoimiin Isis-järjestöä vastaan, mutta maan hallitus on ilmoittanut ehdoksi, että Yhdysvaltojen johtaman koalition pitää pyrkiä aktiivisesti kaatamaan Bašar al-Assadin hallinto Syyriassa. Asiantuntijoiden mukaan Turkilla ei kuitenkaan ole todellisia haluja sotatoimiin. Syynä pidetään Turkin kurdien itsenäisyyspyrkimysten lisäksi myös maahan soluttautuneita Isiksen jäseniä. Kurdit puolestaan ovat uhanneet lopettaa Turkin kanssa solmimansa tulitauon, mikäli Kobanen annetaan joutua ääri-islamistien käsiin.

Lähteet
-------

1. ↑  Syria IS: Iraqi Peshmerga fighters 'enter Kobane' *BBC News*. BBC. Viitattu 24.6.2015. (englanniksi)
2. ↑  "Peshmerga fighters 'heavily shelling' ISIS in Kobani", The Daily Star, 4 November 2014.
3. ↑  Syrian Kurds escape ISIS, cross into Turkey *aranews.net*.  Arkistoitu 9 lokakuu 2014. Viitattu 21 September 2014.
4. ↑  "Kurdish fighter: ISIS has entered Syrian city of Kobani", CNN, 3 October 2014. Luettu 4 October 2014.
5. ↑  "Slaughter Is Feared as ISIS Nears Turkish Border", *New York Times*. Luettu 7 October 2014.
6. ↑  Fears of massacre as Isis tanks lead assault on Kurdish bastion *The Times*.  4 October 2014.
7. ↑  YPG shoot down two exploration drones of the ISIS - FLASH - ANF firatajans.com.  Arkistoitu 30 tammikuu 2015. Viitattu 1 February 2015.
8. ↑  Järjestö: ISIS kärsinyt raskaita tappioita Kobanessa  1.11.2014. MTV3.  Arkistoitu 13.11.2014. Viitattu 1.11.2014.
9. 1 2
10. ↑
11. ↑   (Arkistoitu – Internet Archive)
12. ↑  القوات المشتركة تكشف حصيلة اشتباكات 4 اشهر ونصف في كوباني *xeber24.org*. Viitattu 1 February 2015.
13. ↑  Ilmaiskut tehonneet - Isis vetäytynyt osasta Kobanen kaupunkia  8.10.2014. MTV3.  Arkistoitu 13.11.2014. Viitattu 9.10.2014.
14. ↑  Thousands of Syrian Kurds Flee Islamic State Fighters Into Turkey  19.9.2014. The Wall Street Journal. Viitattu 8.10.2014.
15. ↑  In Major Assault, IS Fighters Seize Kurdish Villages in Syria  19.9.2014. Voice of America. Viitattu 8.10.2014.
16. ↑  More than 130,000 Syrian Kurds flee to Turkey  22.9.2014. The Daily Star. Viitattu 8.10.2014.
17. ↑  Clashes continue around Kobane  25.9.2014. Al Jazeera. Viitattu 9.10.2014.
18. ↑  Coalition forces interrupts ISIL attacks to Kobani  27.9.2014. Cihan News Agency.  Arkistoitu 6.10.2014. Viitattu 9.10.2014.
19. ↑  ISIS fighters enter Kobani: reports  3.10.2014. The Daily Star. Viitattu 9.10.2014.
20. ↑  Syrian border town still under siege by Islamic State despite allied air strikes  4.10.2014. Daily Mail. Viitattu 9.10.2014.
21. ↑  20 jihadists killed in Syria's Kobane overnight  6.10.2014. Global Post. Viitattu 9.10.2014.
22. ↑  Airstrikes push jihadists back in Syrian town  8.10.2014. The Columbian. Viitattu 9.10.2014.
23. ↑  Isis vetäytynyt osasta Kobanen kurdikaupunkia  8.10.2014. Aamulehti.  Arkistoitu 12.10.2014. Viitattu 9.10.2014.
24. ↑  Battle for Kobane: Key events *BBC News*. BBC. Viitattu 24.6.2015. (englanniksi)
25. ↑  Kobane: Assessing the devastation *BBC News*. BBC. Viitattu 24.6.2015. (englanniksi)
26. ↑  Slaughter Is Feared as ISIS Nears Turkish Border  6.10.2014. The New York Post. Viitattu 9.10.2014.
27. ↑  Fears of massacre as Isis tanks lead assault on Kurdish bastion  4.10.2014. The Times. Viitattu 9.10.2014.
28. ↑  1,500 Kurdish Fighters Join Forces Against IS in Syria  28.9.2014. The New Indian Express. Viitattu 9.10.2014.
29. ↑  Kurdish Female Fighters and Kobanê Style Revolution  7.10.2014. Huffington Post. Viitattu 9.10.2014.
30. ↑  Kurdish fighter: ISIS has entered Syrian city of Kobani  3.10.2014. CNN. Viitattu 9.10.2014.
31. ↑  Syrian Observatory: U.S.-led Strikes on Syria Kill 35 Jihadists Overnight  4.10.2014. Naharnet. Viitattu 9.10.2014.
32. ↑  Kurdit: Ilmaiskut eivät tehoa, maavoimia tarvitaan Isistä vastaan  6.10.2014. Yle Uutiset. Viitattu 9.10.2014.
33. ↑  Anarchists join fight against ISIS to defend Kurdish Autonomous Areas  3.10.2014. Libcom. Viitattu 9.10.2014.
34. ↑  Why is the world ignoring the revolutionary Kurds in Syria?  8.10.2014. The Guardian. Viitattu 9.10.2014.
35. ↑  Pro-ISIS radicals with machetes, knives attack Kurds in Germany  8.10.2014. Russian Times. Viitattu 9.10.2014.
36. ↑  Turkin mielenosoituksissa kuollut ainakin 12  8.10.2014. Helsingin Sanomat. Viitattu 9.10.2014.
37. ↑  Isis-mielenosoitus tyhjällä Helsinki-Vantaalla keskellä yötä  7.10.2014. Ilta-Sanomat. Viitattu 9.10.2014.
38. ↑  Turkki jäämässä sivustakatsojaksi kun Isis valtaa Kobanea: "Tulen arkaa peliä"  8.10.2014. Aamulehti. Viitattu 9.10.2014. [vanhentunut linkki]

Aiheesta muualla
----------------

* Kuvia tai muita tiedostoja aiheesta **Kobanên taistelu** Wikimedia Commonsissa